Цифрова абонатна линия
Digital Subscriber Line (Цифрова абонатна линия) за кратко DSL (ди-ес-ел) е фамилия от технологии за цифрова връзка по обикновена телефонна линия, с които се предават данни със скорост над 1,5 Mbps на разстояние ~ 7,5 km.

Видове модеми 
DSL модемът е вид модем за свързване на персонален компютър (PC) към интернет. DSL модемите са предназначени за използване с висока скорост на DSL връзки. DSL връзките са много по-бързи, отколкото Dial-Up интернет връзки. В допълнение към по-голямата скорост, DSL услугата позволява на потребителя едновременно с достъпа до интернет да говори по телефона.

Съвременните HDSL модеми позволяват предаване на данни със скорост 2 Mb на разстояние до 15 км по кабел МКБ (Високочестотни чифтове) и използват различни абонатни интерфейси – G703, V35, X21, Ethernet и др. Възможно е дистанционно захранване на далечния модем, наблюдение на различни параметри на линията, дистанционни настройки и др.

SDSL се различава от HDSL по това, че работи по един кабелен чифт. Може да има различни абонатни интерфейси. Разпространени са модеми на фирмата Schmid – моделите Watson2, Watson3, Watson4 и Watson5, като 2 и 3 работят по 2 чифта, а 4 и 5 работят по един чифт. Watson модемите се настройват като „master“ и „slave“. От „master“ модемът дистанционно може да се получи достъп до „slave“ модема и да се направят желаните настройки.

DSL модем, който е асиметричен (ADSL модем), предоставя услуга, която е подобна на тази, предоставяна от Dial-Up модемите, с изключение на скоростта. Все пак, има някои съществени различия в настройката и технологичното изпълнение на DSL модемите. Например, Dial-Up модемите често, но не винаги, са инсталирани в компютъра, докато DSL модемите обикновено са външни и се свързват с компютъра чрез USB или Ethernet порт.

Има DSL модеми, които са предназначени за използване и с двата вида портове. Повечето експерти препоръчват използването на порт Ethernet, защото връзката е значително по-добра.

Един Ethernet DSL модем позволява повече от един компютър да ползват една и съща връзка с интернет. Използваният рутер трябва да е в състояние да преобразува мрежовите адреси (NAT). От друга страна, USB модемите се препоръчват за употреба само с един компютър. Обикновено модем, свързан чрез USB порта, не може да се съчетае с рутер.

DSL модемите могат да бъдат закупени от електронни, компютърни и универсални магазини. Те се предлагат и онлайн и често се продават с необходимите кабели, електрозахранване, както и филтри в един комплект. Филтърът, включен в комплекта на DSL модема, се нарича нискочестотен филтър. Той се използва за да се избегнат смущения при телефонните разговори от паралелно протичащия обмен на данни.

Вижте също 
 Асиметрична цифрова абонатна линия

Телефония
Изобретения в САЩ
Пренос на данни